钦定古今图书集成/理学汇编/学行典/第238卷 > 黄子游
## 钦定古今图书集成/理学汇编/学行典/第238卷 > 黄子游

按《宁波府志》：“黄子游，字叔言，先浦城人。尝守台州，遂
家奉化。崇宁星变，父宰上封事论蔡京，京怒，逮赴御
史狱，长流海岛。子游号诉于朝，父得不死。建炎初，客
南京，欧阳澈以上书忤宰相黄潜善，坐弃市。子游适
同邸，为敛葬之，且赒其子以归。张魏公浚每对客诵
言曰：‘子游义举，近世所无也’。魏公谪永州，子游岁遣”
人致问。尝知池州青阳县，县以宋齐丘食邑，田赋十
倍相仍，二百馀年，子游奏蠲其半。中岁不愿仕，食祠
禄十五年，筑听雨堂。兄弟四人白首相聚，舍其孙而
官其犹子，竭赀嫁兄之诸女，乡人归贤焉。卒，年八十
八。周必大志其墓。子仁俭，别有传。